KIRJALLINEN KYSYMYS E-1285/01 esittäjä(t): Theresa Villiers (PPE-DE) komissiolle. ALV.



Virallinen lehti nro 364 E , 20/12/2001 s. 0074 - 0076



KIRJALLINEN KYSYMYS E-1285/01 esittäjä(t): Theresa Villiers (PPE-DE) komissiolle (3. toukokuuta 2001) Aihe: ALV 1. Voiko komissio vahvistaa, että sen pitkän aikavälin tavoitteena on yhä alkuperämaan verotukseen perustuva ALV-järjestelmä? Onko komissio sitä mieltä, että ALV:tä olisi toivottavaa yhdenmukaistaa lisää? 2. Voiko komissio vahvistaa, että Yhdistyneen kuningaskunnan verovapaa järjestelmä, jota sovelletaan nykyisellään lastenvaatteisiin ja sanomalehtiin, on yhä siirtymätoimenpide, joka on voimassa siihen saakka, kunnes yhteinen ALV-järjestelmä hyväksytään, kuten komission jäsen Bolkestein totesi vastauksessaan 5. heinäkuuta 2000 jätettyyn parlamentaariseen kysymykseen E-1635/00(1)? 3. Voiko komissio vahvistaa, että ehdokasvaltioiden liittyessä Euroopan unioniin niiden odotetaan ottavan käyttöön täysimääräiset ALV-kannat, kun kyse on esimerkiksi lasten vaatteista, kengistä ja vaipoista? 4. Voiko komissio selvittää, mitä ALV-alalla tehdään tällä hetkellä ja kuuluuko toimiin uusi työohjelma? 5. Jos vastaus on myönteinen, mitkä asiat komissio asettaa etusijalle uudessa työohjelmassa ja ovatko jäsenvaltiot keskustelleet ohjelmasta? 6. Onko komissio edistynyt millään tavalla seuraavien, asiakirjassa KOM(2000) 348 esitettyjen mahdollisten tulevien painopistealueiden suhteen: - Tukien, julkisten viranomaisten ja yleishyödyllisten toimien kohtelu - Rahoitus- ja vakuutuspalvelujen kohtelu - Yhteisöjen tuomioistuimen tiettyjen tuomioiden seuranta - Tavaroiden luovutusta koskevat säännöt - Hallinnollisen yhteistyön lujittaminen - Tullimaksujen ja verotuksen välinen johdonmukaisuus - Palvelujen verotuspaikkaa koskeva yleinen uudelleentarkastelu (9 artikla) - Kuudennen arvonlisäverodirektiivin 27 artiklan nojalla myönnettyjen poikkeusten järkiperäistäminen - Erilaisten vaihtoehtojen, oikeuksien ja poikkeusten järkiperäistäminen - Arvonlisäverokannan järkiperäistäminen - PK-yrityksiin sovellettava järjestelmä? (1) EYVL C 72 E, 6.3.2001, s. 92. Frederik Bolkesteinin komission puolesta antama vastaus (4. heinäkuuta 2001) 1. Kuten komissio toteaa 7. kesäkuuta 2000 neuvostolle ja Euroopan parlamentille antamassaan uutta alv-strategiaa koskevassa tiedonannossaan(1), se katsoo, että sisämarkkinat toimisivat paremmin, jos alv-järjestelmä perustuisi alkuperäjäsenvaltiossa tapahtuvaan verotukseen eikä kuten nykyisin voimassa olevaan siirtymävaiheen järjestelmään. Tästä syystä komissio ei ole kyseenalaistanut lopullista järjestelmää yhteisön pitkän aikavälin tavoitteena. Komissio katsoo kuitenkin, että nykyisiin alv-järjestelyihin liittyy tiettyjä alueita, joita on lyhyellä aikavälillä välttämätöntä yhdenmukaistaa edelleen sisämarkkinoiden toiminnan parantamiseksi. 2. Arvoisan parlamentin jäsenen Yhdistyneessä kuningaskunnassa lastenvaatteisiin ja sanomalehtiin sovellettavaa arvonlisäverottomuutta koskevaan kirjalliseen kysymykseen E-1635/00 annettu vastaus pätee edelleen. 3. Komissio voi vahvistaa, että ehdokasmaiden odotetaan EU:hun liittyessään ottavan käyttöön vakioidun alv-kannan esimerkiksi lastenvaatteille, jalkineille ja vaipoille. Tällä hetkellä kuitenkin yksi ehdokasmaa on pyytänyt siirtymäkautta tällaisille tavaroille. Pyyntöä käsitellään parhaillaan neuvostossa. 4. Edellä mainitussa tiedonannossa selostetaan yksityiskohtaisesti alv-alalla parhaillaan toteutettavia toimia. Uuden strategian mukaisesti neuvosto on antanut kaksi direktiiviä [direktiivin 77/388/ETY(2) muuttamisesta arvonlisäveron maksuvelvollisen määrittelyn osalta 17 päivänä lokakuuta 2000 annettu neuvoston direktiivi 2000/65/EY(3) ja yhteistä arvonlisäverojärjestelmää koskevan kuudennen direktiivin (77/388/ETY) muuttamisesta yleisen verokannan vähimmäistason soveltamisajan osalta 19 päivänä tammikuuta 2001 annettu neuvoston direktiivi 2001/41/EY(4)]. Lisäksi on päästy poliittiseen sopimukseen ehdotuksesta parantaa keskinäistä avunantoa perinnässä, ja neuvosto jatkaa työskentelyään useiden muiden ehdotusten parissa. 5. ja 6. Komissio esitti maaliskuussa 2001 jäsenvaltioille veropolitiikan ryhmässä uuden strategian edistymistä koskevan arvioinnin ja yksilöi uusia painopistealueita vuodelle 2001. Tässä yhteydessä komissio aikoo tehdä uusia ehdotuksia, joihin sisältyvät kuudennen alv-direktiivin uudelleenmuotoilu, tavaroiden luovutuspaikan määrittely ja matkatoimistoja koskevat erityisjärjestelyt. Voidakseen tehdä muita virallisia ehdotuksia vuosina 2002 ja 2003 komissio suunnittelee lisäksi aloittavansa valmistelut, jotka koskevat muita aiheita kuten tukien, julkisten viranomaisten yleishyödyllisten toimien kohtelua; tullimaksujen ja verotuksen välistä johdonmukaisuutta, kuudennen alv-direktiivin 27 artiklan nojalla myönnettyjen poikkeusten järkiperäistämistä, sisämarkkinoiden lainsäädännön yksinkertaistamisen (SLIM-aloite) seurantaa ja palvelujen verotuspaikkaa koskevien voimassa olevien säännösten tarkistamista. Se, tekeekö komissio lisää uusia ehdotuksia, riippuu paljon neuvoston edistymisestä jo tehtyjen ehdotusten hyväksymisessä. (1) KOM(2000) 348 lopullinen. (2) EYVL L 145, 13.6.1977. (3) EYVL L 269, 21.10.2000. (4) EYVL L 22, 24.1.2001.